kaerle etc. doen te weten allen iegewoirdich ende
toecommende dat wy ontfaen hebben die oetmoedige supplicatie
van kerstiaen step cruy scamel cruywagenare wonachtich
in ssss onsen stadt van bruessele belast met eender jonger
huysvrouwen inhoudende hoe dat omtrint lichmisse xvc
sessendertich nae dyen de suppliant ende wylen willem de jonck
oyc cruywagenaere tsamen hadden sitten drincken in des
cruywagenairs huysken op een werf in onsen voirs. stadt van
bruessele zoe heeft de voirs. suppliant hoiren seggen dat de voirs.
willem geseyt zoude hebben dat hy ende zyn vader goet doen
hadden de suppliant hier inne zeer geturbeert zynde quam
int voirs. huyskin ende vraechde den selven willem waerom
dat zyt goet doen hadden daerop de selve willem zeijde om
dat u vader de busse heeft ende ghy den sluetel daerom hebdy
goet doen naeden welcken zoe ginck des suppliants vader om de
busse ende des suppliantes huysvrouwe om de sluetel den
welcken zij wierp opte taefel int tselve huysken daer de
selve willem was ende noch twee oft drye vanden cruywageneers
ende nadat des suppliants vader de busse bracht hadde zoe
hadde de selve willem groote woirden tegen des suppliants vader
die een oudt man es dwelck hoirende de suppliant die tegen
vuer thuysken stont quam in tselve huysken ende zeyde
totten selven willem compere ghy en dorft mijnen vader n$
bedrucken hebdy op mijnen vader yet te seggen segget my
$ende besiet ofter nyet als alsoe en is alsoe wyde rekeningen
gedaen hebben want bevindt ghyt anders ic wilder voere
bescaempt zijn ende de suppliant seyde oyc tot hem compere
compere ghy mocht wel zwygen daer een ander spreken
mach want ghy syt lazarus doen zeyde willem een
yegelyck mach wel op hem selven zien dwelck hoirende de
suppliant zeyde compere het es alden dach achterclap laet
ons hoiren wat ghy $ uuyt broyen wilt doen zeyde wylen
willem totten suppliant ic segge dat ghy een dief zyt doen
zeyde daerop de suppliant ben ic een dief ic zoude met een messe
op u vleesch houden steken ende doen stont de suppliant die tegen
willemen oversat op ende zoude steken welcken steeck hem was
gebroken doen zeyde de selve willem totten suppliant wacomper$
zoudi my $$$ zoe toegaen laet my eens drincken voer myn
doot ende doen dranck hy ende nam den pot in zynen arme doen
zeyde de suppliant wel compere nu hebdy gedroncken ende
nu moechdy anders bedacht zyn blyf dy noch by uwen woirden
daerop de selve wylen willem zeyde jae ic ic segge dat ghy een
dief zyt twelck anderwerts hoirende de suppliant mits dyen
zeer verhit wesende van bloede heeft genomen zynen opsteker
sonder punt van onder zyn pyrock ende stacken van over de
tafel up zyn slincker borst maer de suppliant en wiste nyet
dat hy hem geraect hadde ende willem taste doen nae zyn
borst ende sanck neder dwelck ziende de suppliant track zyn
mes uuyter scheede ende sach doen dat bebloeyt was ende liep doen
wech naede minderbruederen ende de selve willem is doen
ter stont vanden selven steke gestorven dwelck den suppliant
zeer leet is ende hoewel de suppliant hen geinteresseerde
gesoent ende gebetert heeft nyetmin beduchtende rigeur
van justicien en soude nyet zekerlyck hem dorven houden
binnen onse voirs. stadt van bruessel ende lande van brabant
maer elder leven in grooter $$$eden armoeden? ende miserien ten
waere dat hem hierop onse gracie ende genade werde
gedeylt ons daeromme zeer oetmoedelyck biddende
waeromme soe eest dat wy desen aengesien ende
hierop gehadt tadvis vanden burchemeesteren scepenen
ende raedt onser voirs. stede van bruessele compassie ende
medelyden hebbende mitten voirn. suppliant ende willende
hem in desen gracie ende genade prefereren voer rigeur ende
strancheyt van justicien hebben den selven suppliant inden
gevalle alsboven quytgescholden ende vergeven schelden
quyte ende vergeven uuyt onse zunderlinge gracie by desen
den dootslach voeren verclaert mitsgaders oyc alle pene
ende amende corporelle ende criminele daer inne hy hem
overmits en uuyt saken van tguntds voirs. is iegen ons ende
onse hoocheyt ende justicie eenichssins mach hebben
ontgaen ende hebben hem dyen aengaende gerestitueert
ende gestelt restitueren ende stellen by desen tot zynen goede fame
ende name in onsen voirs. lande ende hertoochdom van brabant
mitsgaders in v onse voirs. stede van bruessel ende vrydomme
van dyere ende allen anderen onsen lande ende heerlicheyden
ende tot zijnen geoden noch tertyt nyet geconfisqueert zynde
zoe verre daer eenige waeren gelyck ende in alder manieren
als hy was voer de toecompste vanden feyte ende manslach
voersceven imponerende hierop een eeuwich zwygen ende
silencie onsen procureur general ende allen anderen onsen rechteren en justicieren
ende officieren onsen voirs. lants van brabant hoedanige die
zyn of wesen mogen satisfactie nochtans eerst ende alvoeren
gedaen der geinteresseerde partie zoe verre die noch nyet gedaen
en waere civilyck alleenlyck behoudelyck dat hy den
voirs. dootslach iegens ons civilick beteren sal naer de
gelegentheyt vande mesdaets ende faculteyt van zynen goeden
ende oyc dat hy gehouden wert te betaelen de redelycke
costen van justicien daeromme gedaen ende naegevolght indyen
datter eenige geschiet zyn ter taxatie ende arbiterscepe
van onsen lieven ende getruwen den cancellier ende luyden
van onsen raede in brabant die wy daertoe commmitteren
ontbieden daeromme ende bevelen den voirs. van onsen raede
in brabant dat voir henluyden geroupen diegene die
daeromme behoiren sallen geroepen te zyne zy procederen
ende doen procederen wel ende duechdelyck totter verificatie
ende interinemente van desen onsen iegenwoirdigen brieven naer
huer vorme ende inhouden ende welck interineent de
voirs. suppliant gehouden sal zyn in onsen voirs. raede te
versuecken binnen eenen jaere naer date van desen opte
peyne van te verbueren deffect der selver ende dat gedaen
ende de voirs. civile boete ende costen van justicie indyen
datter eenige zyn getaxeert gearbitreert ende betaelt
alst behoiren sal van wecke civile boete die gene van
onsen rentmeesters dyent angaet gehouden wert ontfanck
te maken rekeninge bewys ende reliqua te doene tot onsen
proffyte metten anderen penningen van zynen ontfange zy
onsen drossaet van brabant amman van bruessel ende
alle andere onse ende onsen vassalen of smaelre heeren richteren
justicieren ende officieren onsen voirs. lants van brabant ende
van overmaze hoedanige die zyn of wesen mogen tegewoirdich
ende toecommende hueren stadtshouderen ende elck van hen zoe
hem dat toebehoirt ende angaen mach den voirs. suppliant
van dese onse gracie ende remissie inder maniere voerscreven
rustelyck ende peyselyck doen ende laten genyeten ende
gebruycken zonder hem te doen noch te laeten geschien
sy hieraf verantwordt
byden ontfanger vanden
exploiten
in lyve noch in goede eenich hinder letsel oft moyenisse
ter contrarien maer indyen zyn lyf of onverbeurde goeden
daeromme gevangen becommert of gearresteert waeren dat
zy die terstont stellen of doen stellen tot vulcommen delivrancie
ende slakinge want ons alsoe belieft ende ten eynde dat
dit goet vast ende gestadich blyve tot eeuwygen dagen
soe hebben wy onsen zegel hieran doen hangen behoidelyck
in anderen saken ons recht ende een yegelyck tzyne in
allen gegeven in onse voirs. stede van bruessel inde
maent van april int jaer onsheeren duysent vyf hondert
ende negenendertich naer paesschen van onsen keyserycke
txxe ende van onsen rycken van castilie ende andere
txxiiiie aldus stont gescreven opte plycke byden
keyser in zynen raede ende geteekent l dezoete noch
stont gescreven op te selve plycke visa registrata
ghecollacionneert tegens die
originale brieven by my
decock